**SPRÁVA O ÚČASTI VEREJNOSTI NA TVORBE PRÁVNYCH PREDPISOV**

Verejnosť bola o príprave návrhu zákona, ktorým sa mení a dopĺňa zákon č. 281/2015 Z. z. o štátnej službe profesionálnych vojakov a o zmene a doplnení niektorých zákonov v znení neskorších predpisov informovaná Ministerstvom obrany Slovenskej republiky prostredníctvom predbežnej informácie č. PI/2019/7 zverejnenej v informačnom systéme verejnej správy Slov-Lex.

K predbežnej informácii č. PI/2019/7 verejnosť zaslala

* + - 1. pripomienku, ktorá sa týkala nahradenia slov „všeobecný predpis o správnom konaní“ slovami „správny poriadok“ z dôvodu spresnenia a zjednotenie použitej terminológie s novou zaužívanou praxou;
      2. pripomienku, ktorá sa týkala úpravy vymenovania profesionálneho vojaka v hodnosti slobodník a poručík do stálej štátnej služby;
      3. otázku, či by bolo možné v čase možnosti vyjadrenia sa k predbežnej informácii zverejniť navrhované znenie zákona č. 281/2015 Z. z.

Cieľom návrhu zákona, ktorým sa mení a dopĺňa zákon č. 281/2015 Z. z. o štátnej službe profesionálnych vojakov a o zmene a doplnení niektorých zákonov v znení neskorších predpisov, tak ako bolo uvedené aj v predbežnej informácii č. PI/2019/7, je úprava systému odmeňovania spojeného so zvýšením platových náležitostí profesionálnych vojakov. Keďže pripomienky verejnosti sú nad rámec vecného zamerania návrhu zákona a pripravovaná právna úprava sa netýka zmeny navrhovaných ustanovení, ministerstvo obrany navrhované zmeny neakceptovalo. K otázke zverejnenia navrhovaného znenia zákona č. 281/2015 Z. z. v čase možnosti vyjadrenia sa k predbežnej informácii uvádzame, že návrh zmeny zákona č. 281/2015 Z. z. bude v súlade so zákonom č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení neskorších predpisov zverejnený na medzirezortné pripomienkové konania v informačnom systéme verejnej správy Slov-Lex v predpokladanom termíne marec – apríl 2019, v rámci ktorého sa bude môcť k návrhu zákona vyjadriť aj verejnosť.